ไทยพาณิชย์ตั้งโรเบิร์ต ราล์ฟ พาร์คส เป็นกรรมการธนาคาร
ไทยพาณิชย์ยกระดับคณะกรรมการเทียบชั้นสถาบันการเงินชั้นนำของโลก&nbsp; แต่งตั้ง โรเบิร์ต ราล์ฟ พาร์คส เป็นกรรมการธนาคาร
8 มิ.ย. 2553

ไทยพาณิชย์ยกระดับคณะกรรมการเทียบชั้นสถาบันการเงินชั้นนำของโลก  แต่งตั้ง โรเบิร์ต ราล์ฟ พาร์คส เป็นกรรมการธนาคาร
ธนาคารไทยพาณิชย์ จำกัด (มหาชน) ธนาคารที่มีมูลค่าตลาดรวม (Market Capitalization) อันดับหนึ่งของกลุ่มสถาบันการเงิน ยกระดับคณะกรรมการเทียบชั้นสถาบันการเงินชั้นนำของโลก ล่าสุดแต่งตั้งนายโรเบิร์ต ราล์ฟ พาร์คส ดำรงตำแหน่งกรรมการอิสระ เพื่อเพิ่มศักยภาพของธนาคารในด้านการเงินและการลงทุนระดับโลก และเสริมความแข็งแกร่งด้านการกำกับดูแลและบริหารจัดการของธนาคาร ทั้งนี้ มีผลตั้งแต่บัดนี้เป็นต้นไป
กรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า “ปัจจุบันธนาคารมีคณะกรรมการธนาคารซึ่งประกอบด้วยผู้ทรงคุณวุฒิชั้นนำและเป็นที่ยอมรับอย่างกว้างขวางทั้งในและต่างประเทศ รวมทั้งหมด 16ราย อาทิ นายอานันท์ ปันยารชุน นายกกรรมการ ซึ่งเป็นผู้มีบทบาทสำคัญด้านธุรกิจในวงการระดับนานาชาติ และมีส่วนร่วมต่อพัฒนาการด้านการเมืองของประเทศ รวมทั้งมีบทบาทสำคัญในการส่งเสริมการกำกับดูแลกิจการและการดำเนินกิจกรรมเพื่อสังคมของธนาคาร นายชุมพล ณ ลำเลียง ได้รับการยอมรับในด้านธุรกิจและการเงินอย่างกว้างขวางทั้งในระดับประเทศและสากล และมีความเชี่ยวชาญด้านการบริหารจัดการองค์กร และการกำกับดูแลกิจการในระดับนานาชาติ ดร.จิรายุ อิศรางกูร ณ อยุธยา ผู้มีบทบาทสำคัญในการนำพาธนาคารผ่านวิกฤตเศรษฐกิจในช่วงปี 2540 โดยกระตุ้นให้เกิดการเปลี่ยนแปลงที่สำคัญสำหรับธนาคาร และเป็นผู้ผลักดันให้ธนาคารมีกิจกรรมเพื่อสังคมที่ยั่งยืน และหม่อมราชวงศ์ดิศนัดดา ดิศกุล ซึ่งมีประสบการณ์ในการดูแลงานในโครงการตามพระราชดำริต่าง ๆ โดยได้นำเอาความรู้ด้านการพัฒนาอย่างยั่งยืนมาเป็นประโยชน์ต่อการดำเนินงานของธนาคาร ทั้งนี้ ธนาคารมีนโยบายในการสรรหากรรมการที่มีความรู้ความชำนาญด้านการเงินระดับโลกเข้ามาเพิ่มศักยภาพให้ธนาคารก้าวสู่มาตรฐานระดับสากลอย่างต่อเนื่อง โดยได้แต่งตั้งนายโรเบิร์ต ราล์ฟ พาร์คส เป็นกรรมการธนาคารอีกด้วย มีผลตั้งแต่บัดนี้เป็นต้นไป
สำหรับ นายโรเบิร์ต ราล์ฟ พาร์คส มีประสบการณ์และความเชี่ยวชาญด้านวาณิชธนกิจมากว่า 35 ปี โดยเคยดำรงตำแหน่งผู้บริหารระดับสูงของบริษัทต่างๆ ในเอเชียแปซิฟิก ยุโรป และสหรัฐอเมริกา ปัจจุบันดำรงตำแหน่ง ประธานบริษัทโอ๊คทรี แคปปิตอล (ฮ่องกง) จำกัด ซึ่งครอบคลุมการดำเนินกิจการในภูมิภาคเอเชียแปซิฟิก รับผิดชอบงานด้านการพัฒนาโอกาสในการลงทุนและการกระชับความสัมพันธ์กับรัฐบาล หน่วยงานกำกับดูแล และบริษัทต่างๆ ในภูมิภาคดังกล่าว และก่อนที่จะมาร่วมงานกับ บริษัทโอ๊คทรี แคปปิตอล (ฮ่องกง) จำกัด นายพาร์คส ดำรงตำแหน่งประธานบริษัทและประธานเจ้าหน้าที่บริหารประจำภูมิภาคเอเชียของเจพีมอร์แกน (JP Morgan) 
นายพาร์คส์จบการศึกษาระดับปริญญาโทด้านการบริหารธุรกิจ (MBA) จากมหาวิทยาลัยโคลัมเบีย (Columbia University Graduate School of Business) และระดับปริญญาตรีจากมหาวิทยาลัยไรซ์ (Rice University) ซึ่งจากความรู้และประสบการณ์ดังกล่าว ธนาคารเชื่อมั่นว่าจะเป็นประโยชน์ต่อการดำเนินงานของธนาคารไทยพาณิชย์ ที่มีเป้าหมายการให้บริการแบบ The Premier Universal Bank